華豐大廈火︱賓館生意清零 東主嘆:五一電話無響過 冇人再打嚟
劏房賓館林立的佐敦華豐大廈,本月初的三級火造成5死40傷。慘劇震驚中外遊客,隨着五一黃金周將至,旅發局料有80萬名旅客抵港,較廉價的華豐大廈賓館理車水馬龍,現時卻生意「清零」,猶如步入寒冬。4樓東寶賓館女東主黃女士慨嘆,去年同期賓館生意爆滿;但火災後整個黃金周長假期無人問津,「五一電話都冇響過,冇人打嚟㗎啦‥‥‥水電費都蝕埋呀!」6樓另一賓館的周先生則稱,所謂善後工作只是「得個講字」,火災事隔十多日,現時連最基本的升降機也沒有。
東寶賓館東主黃女士表示,經營賓館已逾30年,現時內有約9間房,火災前入住率約5成已是強差人意,火災後更完全無人入住,「而家直頭冇呀!火警全部走哂啦!冇人夠膽嚟,喺度住都走啦。」她直言,華豐大廈已逾60年樓齡,十分殘舊,經歷火劫更「𨋢又冇、樓梯又污糟,全部嘢又爛又霉,周圍漏水。」
她續稱,政府應該要收回大廈,因為大廈已經太過殘舊,再維修也只是徒勞。黃女士又指,大廈天井牆身就好像豆腐一樣軟,「天井啲牆呀,搵隻手指篤入去,好似豆腐咁,遲早冧㗎!」
黃女士憶述,去年五一黃金周生意十分好,幾近「爆滿」,現時無人租房,連預訂電話都沒有,她無奈道:「五一冇人打嚟,電話都冇響過,唔會有人再打嚟,全香港都知,冇得玩㗎啦!」她又指,現時零收入維持賓館運作,一個月需逾一萬多元,「而家邊有錢搵,水電費都蝕埋呀!」被問及法團現時有何解決方案,黃女士指在開會過後,現時唯一辦法就只好先修理一部升降機再作打算,「一部𨋢要整100萬㗎,總共有4部,而家暫時整住50萬,頂住先囉。」
另一位在6樓經營賓館的周先生稱,現時各單位的所謂的善後工作都只是「得個講字」,他指最基本的升降機都沒有,後樓梯情況亦十分差劣,垃圾方面只有義工前來清理一至兩次後已經沒有人理會。周先生直言,很早以前已提及有關消防方面的問題,現時已經是後話,他指法團根本沒有正視問題「根本消防令一早落咗畀大廈,一、兩年前已經落咗,而家所有消防系統都係唔得嘅。」周生續稱,無論是誰當法團也應當先處理大廈維修問題,「消防一定要做咗先啦,應做嘅嘢要做咗先囉。」